钦定古今图书集成/明伦汇编/官常典/第468卷 > 王茂
## 钦定古今图书集成/明伦汇编/官常典/第468卷 > 王茂

按《梁书》本传，“茂字休远，太原祁人也。祖深，北中郎司
马。父天生，宋末为列将。于石头，克司徒袁粲，以勋至
巴西、梓潼二郡太守、上黄县男。”年数岁，为大父深
所异，常谓亲识曰：“此吾家之千里驹，成门户者，必此
儿也。”及长，好读兵书，略究其大旨。性沈隐，不妄交游。
身长八尺，洁白美容。观齐武帝布衣时见之，叹曰：“王
茂年少，堂堂如此，必为公辅之器。”宋昇明末，起家奉
朝请，历后行军参军，司空骑兵、太尉，中兵参军。魏将
李乌奴寇汉中，茂受诏西讨。魏军退，还为镇南司马，
带临湘令。入为越骑校尉。魏寇兖州，茂时以宁朔将
军长史镇援北境。入为前军将军、江夏王司马，又迁
宁朔将军、江夏内史。建武初，魏围司州，茂以郢州之
师救焉。高祖率众先登贤首山，魏将王肃、刘昶来战，
茂从高祖拒之，大破肃等。魏军退，茂还郢。仍迁辅国
长史、襄阳太守。高祖义师起，茂私与张弘策劝高祖
迎和帝，高祖以为不然，语在《高祖纪》。高祖发雍部，每
遣茂为前驱。师次郢城，茂进平加湖，破光子衿、吴子
阳等，斩馘万计，还献捷于汉川。郢、鲁既平，从高祖东
下，复为军锋。师次秣陵，东昏遣大将王珍国盛兵朱
雀门，众号二十万，度航请战。茂与曹景宗等会击，大
破之。纵兵追奔，积尸与航栏等，其赴淮死者，不可胜
算，长驱至宣阳门。建康城平，以茂为护军将军，俄迁
侍中、领军将军。群盗之烧神虎门也，茂率所领到东
掖门应赴，为盗所射。茂跃马而进，群盗反走。茂以不
能式遏奸盗，自表解职，优诏不许，加镇军将军，封望
蔡县公，邑二千三百户。是岁，江州刺史陈伯之举兵
叛，茂出为使持节、散骑常侍、都督江州诸军事、征南
将军、江州刺史，给鼓吹一部，南讨伯之。伯之奔于魏。
时九江、新离军寇，民思反业，茂务农省役，百姓安之。
四年，魏侵汉中，茂受诏西讨，魏乃班师。六年，迁尚书
右仆射，常侍如故。固辞不拜，改授侍中、中卫将军，领
太子詹事。七年，拜车骑将军，太子詹事如故。八年，以
本号开府仪同三司、丹阳尹，侍中如故。时天下无事，
高祖方信仗文雅，茂心颇怏怏，侍宴醉后，每见言色，
高祖常宥而不之责也。十一年，进位司空，侍中、尹如
故。茂辞京尹，改领中权将军。茂性宽厚，居官虽无誉，
亦为吏民所安。居处方正，在一室衣冠俨然，虽仆妾
莫见其惰容。姿表瓌丽，须眉如画，出入朝会，每为众
所瞻望。明年，出为使持节、散骑常侍、骠骑将军、开府
同三司之仪、都督江州诸军事、江州刺史。视事三年，
薨于州，时年六十。高祖甚悼惜之，赙钱三十万，布三
百匹。诏曰：“旌德纪勋，哲王令轨；念终追远，前典明诰。
故使持节、散骑常侍、骠骑将军、开府仪同三司、江州
刺史。茂识度淹广，器宇凝正，爰初草昧，尽诚宣力。绸
缪休戚，契阔屯夷。方赖谋猷，永隆朝寄，奄至薨殒，朕
用恸于厥心。宜增礼数，式昭盛烈。可赠侍中、太尉，加
班剑二十人，鼓吹一部。谥曰忠烈。”初，茂以元勋，高祖
赐以钟磬之乐。茂在江州，梦钟磬在格，无故自堕，心
恶之。及觉，命奏乐，既成列，钟磬在格，果无故编，皆绝
堕地。茂谓长史江诠曰：“此乐，天子所以惠劳臣也。乐
既极矣，能无忧乎！”俄而病，少日卒。